ভারতীয় ক্রিকেট বোর্ডের পর এবার সুপ্রিম কোর্টের বিষাক্ত বাউন্সার ধেয়ে এল রাজ্য ক্রিকেট সংস্থাগুলোর উদ্দেশে। হরিয়ানা ক্রিকেট সংস্থার করা আবেদনের শুনানিতে বিচারপতি টি এস ঠাকুর ও এফ এম খলিফুল্লা’র ডিভিশন বেঞ্চ স্পষ্টভাবে জানিয়ে দিল, লোঢা কমিটির সুপারিশ মানতেই হবে সমস্ত রাজ্য সংস্থাকে।
গড়াপেটা কাণ্ডের কিনারা করতে গঠিত বিচারপতি লোঢার কমিটি যে অগ্রাহ্য করার মতো কোনও বিষয় নয়, কড়া ভাষায় সেটা জানিয়ে দিয়েছে সুপ্রিম কোর্ট। দেশের সর্বোচ্চ আদালতের ডিভিশন বেঞ্চ সোমবার বলেছে, ‘‘বোর্ডের সংস্কারের জন্য লোঢা কমিটির প্রত্যেকটি সুপারিশ মানতে হবে এবং বোর্ডের সঙ্গে যুক্ত থাকতে হলে রাজ্য সংস্থাগুলোকেও তা মেনে নিজেদের সংস্কার করতে হবে। ম্যাচ গড়াপেটা ও স্পট ফিক্সিংয়ের পরে গঠিত এই কমিটি খুব গুরুত্বপূর্ণ, মোটেও অগ্রাহ্য করার মতো নয়।’’
সমস্ত দিক খতিয়ে দেখেই সুপ্রিম কোর্টের অবসরপ্রাপ্ত প্রধান বিচারপতি লোঢা তাঁর সুপারিশ দিয়েছিলেন বলে জানিয়ে দিয়েছেন বিচারপতি ঠাকুর ও খলিফুল্লা। লোঢা কমিটির পর্যবেক্ষণকে শুধু সুপারিশ হিসাবে দেখা যাবে না বলেও মন্তব্য তাঁদের। বিচারপতিরা বলেছেন, ‘‘আমরা যদি বলি লোঢা কমিটির সমস্ত বক্তব্য মেনে নিতেই হবে, তাহলে সেটা আর শুধু সুপারিশ থাকবে না। এটাকে সুপারিশ বলা হয়েছিল কারণ তদন্ত চলাকালীন বোর্ড কয়েকটা ব্যাপার নিজেরাই চালু করে ফেলেছিল। যদিও কিছু সুপারিশ কার্যকর করা হয়নি।’’ সেই সঙ্গে বিচারপতিরা আরও বলেছেন, ‘‘আমরা শুনানি চালাচ্ছি কারণ আমরা দেখতে চাই যে সুপারিশগুলো কার্যকর করা হয়নি সেগুলো প্রয়োগ করা যাবে কি না।’’
আবেদনকারী হরিয়ানা ক্রিকেট সংস্থা থেকে পাল্টা বলা হয় যে, লোঢা কমিটি শুধু সুপারিশই দিয়েছে এবং সেগুলোর মধ্যে কয়েকটি ক্রিকেট সংস্থাগুলোর ক্ষেত্রে প্রযোজ্য নয়। কিন্তু সুপ্রিম কোর্টের বিচারপতিরা বলেছেন, ‘‘বিচারপতি লোঢা কমিটি জানিয়ে দিয়েছিল, যে সমস্ত পদক্ষেপ করা হয়েছিল, সেগুলো সাজানো। কিন্তু যা প্রয়োজনীয়, সেগুলো কোনও সাজানো সংস্কার নয়। তার চেয়েও বেশি কিছু।’’
সত্তর বছরের ওপর বয়স হলে ক্রিকেট প্রশাসনে থাকা যাবে না বলে লোঢা কমিটি যে সুপারিশ করেছিল, তারও বিরোধিতা করেছিল হরিয়ানা ক্রিকেট সংস্থা। যার জবাবে আক্রমণাত্মক ভাষায় ডিভিশন বেঞ্চের প্রশ্ন, ‘‘আপনাদের কি মনে হয় ক্রিকেট প্রশাসনে কেউ কেউ নিজেদের অপরিহার্য ভাবেন? কেউই অপরিহার্য নয়। একটা এমন সময় থাকা উচিত যখন মনে হবে যথেষ্ট হয়েছে। এবার অন্যদের হাতে দায়িত্ব তুলে দেওয়া যাক।’’ কর্নাটক ক্রিকেট সংস্থা আপত্তি জানিয়েছিল অডিটর জেনারেল প্রতিনিধি রাখা নিয়ে। ডিভিশন বেঞ্চ জবাবে বলেছে, ‘‘লোঢা কমিটির পর্যবেক্ষণ হল, অডিটর প্রতিনিধি অন্তর্ভুক্ত করার জন্য প্রয়োজনে সংস্থার গঠনতন্ত্র বদলাতে হবে।’’